Fredens Moské, som kom under offentlighedens kritiske søgelys efter TV 2-dokumentaren »Moskeerne bag sløret«, oplever en markant stigning af besøgende i øjeblikket.

Annonce

Er al omtale god omtale?

Det mener man faktisk hos Fredens Moské ved Bazar Vest i det vestlige Aarhus.

Her har man på trods af kontroversielle afsløringer i dokumentarserien »Moskeerne bag sløret«, oplevet en markant stigning i besøgende. Det skriver Jyllands-Posten.

»TV 2 har ikke givet god omtale, men det virker som om, al omtale er god omtale. Det har været en bemærkelsesværdig stigning,« siger medlem af medieudvalg i Fredens Moské, Ahmed Halimah, til avisen.

I dokumentaren, som blev vist over flere afsnit i februar og marts, blev det blandt andet vist, hvordan imam hos Fredens Moské, Radwan Mansour, fortæller en kvinde, at hun ikke må sige nej til sex med sin mand, som har flere koner. Ligesom et såkaldt shariaråd blev dokumenteret i det vestlige Aarhus.

Antallet af besøgende i moskéen var i april 2015 lå på 238, mens man i samme måned i år har haft omkring 900 gennem dørene til blandt andet messer, debatmøder og rundture.

»Folk vil gerne have be- eller afkræftet, om det de ser i dokumentaren, er rigtigt, og så tager de skridtet og kommer på besøg,« siger moskéens besøgskoordinator, Essa Taha til Jyllands-Posten.

Det er både muslimer og ikke-muslimer, heriblandt gymnasieelever og kommunalfolk, der har taget turen til lokalerne i Aarhus V.

På bagkant af TV 2-dokumentaren satte byrådets partier sig tidligere i april sammen for at diskutere borgmester Jacob Bundsgaards 10 punkts-plan i kampen mod parallelsamfundet i Aarhus.